เฮลธ์ อิมแพค ลุยเปิดตัวสินค้าใหม่
เฮลธ์ อิมแพค สบช่องตลาดร้านขายยา โรงพยาบาล ปัญหาเศรษฐกิจ การเมือง กระทบน้อย พร้อมเดินหน้าเปิดตัวสินค้าใหม่วางตลาดต่อเนื่อง คาดปีนี้รายได้ยังเติบโตกว่า 300 ล้านบาท
25 มี.ค. 2553

เฮลธ์ อิมแพค สบช่องตลาดร้านขายยา โรงพยาบาล ปัญหาเศรษฐกิจ การเมือง กระทบน้อย พร้อมเดินหน้าเปิดตัวสินค้าใหม่วางตลาดต่อเนื่อง คาดปีนี้รายได้ยังเติบโตกว่า 300 ล้านบาท 
ภญ.กรรณิการ์ เอกศักดิ์ ผู้อำนวยการฝ่ายการตลาด บริษัท เฮลธ์ อิมแพค ผู้ผลิตและจัดจำหน่ายผลิตภัณฑ์อาหารเสริม เวชสำอาง เปิดเผยว่า จากการวางจำหน่ายสินค้าของบริษัทในร้านขายยา และโรงพยาบาล ในช่วงที่ผ่านมา พบว่าตลาดดังกล่าวเป็นตลาดที่ได้รับผลกระทบจากปัญหาเศรษฐกิจและการเมืองน้อยกว่าตลาดห้างค้าปลีกทั่วไป หรือโมเดิร์นเทรด ดังนั้นบริษัทจึงมั่นใจว่าจะมุ่งหน้าทำตลาดและวางจำหน่ายสินค้าของบริษัททุกผลิตภัณฑ์ของบริษัททั้งใหม่และเก่าในตลาดร้านขายยา และโรงพยาบาล นี้ต่อไป และไม่มีแผนที่จะวางจำหน่ายสินค้าในห้างค้าปลีก 
ทั้งนี้ แม้ว่าในปีที่ผ่านมาประเทศและประเทศทั่วโลกจะประสบกับปัญหาเศรษฐกิจ แต่ตลาดร้านขายยาและโรงพยาบาลจะไปได้ ซึ่งในส่วนยอดขายของบริษัทก็มีอัตราการเติบโตราว 10 – 12% และหากมีการวางงจำหน่ายสินค้าใหม่จะเป็นการช่วยให้ยอดขายของบริษัทเติบโตขึ้นอีก 
ล่าสุด บริษัทได้วางจำหน่ายผลิตภัณฑ์ในกลุ่มป้องกันผมร่วงอีก 1 ผลิตภัณฑ์ คือ คูรามิ แฮร์โทนิค โดยบริษัทคาดว่าในปีแรกของการวางจำหน่ายจะมียอดขายราว 20 ล้านบาท และจะส่งผลให้ยอดขายกลุ่มผลิตภัณฑ์ป้องกันผมร่วงของบริษัทที่ประกอบไปด้วยอาหารเสริม และแชมพู เติบโตขึ้นเป็น 80 ล้านบาท จาก 50 ล้านบาทในปีที่ผ่านมา
“ปัจจุบันมูลค่าตลาดผลิตภัณฑ์ป้องกันผมร่วงที่จำหน่ายผ่านร้านขายยามีขนาด 600 ล้านบาท เติบโตเฉลี่ยปีละ 8 – 10% ทุกปี ในปีนี้ก็เช่นเดียวกันบริษัทก็คาดหมายว่าจะมีอัตราการเติบโต และในขณะนี้ส่วนแบ่งตลาดของบริษัทในตลาดดังกล่าวมีอยู่ 10% จากการเปิดตัวสินค้าใหม่บริษัทจึงตั้งเป้าเพิ่มส่วนแบ่งในตลาดดังกล่าวเพิ่มอีก 2% เป็น 12% ในปีนี้
สำหรับรายได้รวมของบริษัทในปีนี้คาดว่าจะเติบโตมากว่าปีที่ผ่านมาที่มียอดขายรวมราว 300 ล้านบาท ที่แบ่งเป็นยอดขายจากผลิตภัณฑ์อาหารเสริมบำรุงข้อและกระดูกราว 100 ล้านบาท ผลิตภัณฑ์ป้องกันผมร่วง 50 ล้านบาท รายได้จากการรับจ้างผลิตผลิตภัณฑ์อาหารเสริมราว 90 ล้านบาท ส่งออกไปยังต่างประเทศ เช่น ญี่ปุ่น เป็นต้น และสินค้าอื่นๆ เป็นต้น 
ภญ. กรรณิการ์ เปิดเผยต่อว่า การประมาณการณ์รายได้ในปีนี้เติบโตนี้ไว้มากกว่าเดิมได้นั้น เป็นเพราะบริษัทมั่นใจช่องทางการจัดจำหน่ายที่ผู้บริโภค หรือกลุ่มเป้าหมายจะตัดสินใจซื้อสินค้าอย่างแน่นอน อันเนื่องมาจากเป็นผลิตภัณฑ์เพื่อดูแลสุขภาพ ไม่ใช่ผลิตภัณฑ์เพื่อความสวยงามตามแฟชั่น ประกอบการแผนการเปิดตัวสินค้าใหม่ในช่วงที่เหลือของปีนี้ บริษัทจึงคาดการณ์ได้ว่ายอดขายจะต้องเติบโตมากกว่า 10%